ÚRAD VLÁDY
SLOVENSKEJ REPUBLIKY
    sekcia vládnej legislatívy

                                              Na rokovanie vlády SR
								     Dňa  9. novembra 2005
								     K materiálu č.19602/2005
								     K bodu č. 7

S T A N O V I S K O

k  návrhu zákona, ktorým sa mení a dopĺňa zákon č. 312/2001 Z.z. o štátnej službe a o zmene a doplnení niektorých zákonov  v znení neskorších predpisov a o zmene a doplnení niektorých zákonov

	
I

          Návrh zákona, ktorým sa mení a dopĺňa zákon č. 312/2001 Z.z. o štátnej službe a o zmene a doplnení niektorých zákonov v znení neskorších predpisov a o zmene a doplnení niektorých predpisov predkladá na rokovanie vlády Slovenskej republiky predseda Úradu pre štátnu službu Ľubomír Plai na základe uznesenia vlády č. 1112 zo dňa 24. novembra 2004 a Plánu legislatívnych úloh vlády Slovenskej republiky na rok 2005.

Návrh zákona bol vypracovaný na základe uznesenia vlády Slovenskej republiky č. 1112 z 24. novembra 2004 k návrhu skupiny poslancov Národnej rady Slovenskej republiky na vydanie zákona o spôsobe vymenovávania a odvolávania vedúcich predstaviteľov štátnej správy. Vláda Slovenskej republiky s návrhom skupiny poslancov nesúhlasila a uložila predsedovi Úradu pre štátnu službu predložiť na rokovanie vlády návrh zákona, ktorým sa mení a dopĺňa zákon o štátnej službe. 

Účelom tohto návrhu zákona je právne upraviť vymenovanie vedúcich predstaviteľov špecializovanej miestnej štátnej správy tak, aby sa na vymenovanie týchto štátnych zamestnancov vzťahoval zákon o štátnej službe v plnom rozsahu.
Návrh zákona podľa predkladateľa nebude mať dopad na štátny rozpočet,  rozpočty vyšších územných celkov a obcí, životné prostredie ani na zamestnanosť.  

II

  Legislatívna rada vlády Slovenskej republiky prerokovala tento návrh zákona 8. novembra 2005 a uplatnila k nemu všeobecnú pripomienku, že podľa jej názoru  je potrebné vypracovať návrh nového zákona o štátnej službe, keďže ide o zmeny a doplnenia veľkého rozsahu a ide o právny predpis, ktorý bol novelizovaný už 17 krát. Okrem toho viaceré novely vrátane predloženého návrhu  zasiahli aj do koncepcie pôvodného zákona o štátnej službe.   
        Legislatívna rada vlády SR po rozhodnutí o uvedenej otázke odporučila vláde Slovenskej republiky návrh zákona s pripomienkami schváliť. 

III

       Sekcia vládnej legislatívy Úradu vlády SR konštatuje, že v novom znení sú  pripomienky legislatívnej rady zapracované (48 pripomienok), a preto po rozhodnutí o otázke uvedenej v časti II tohto stanoviska odporúča vláde návrh zákona schváliť. 

Bratislava 8. novembra 2005
Vypracovala: H. Sabolová

	       Štefan G r m a n
	 generálny riaditeľ 	
                                                                	sekcie vládnej legislatívy